**РЕПУБЛИКА СРПСКА**

**НАРОДНА СКУПШТИНА**

**ЗАПИСНИК**

***са Треће редовне сједнице Народне скупштине Републике Српске,***

***одржане 15., 16., 17. и 21. априла 2015. године***

Трећа редовна сједница Народне скупштине Републике Српске одржана је 15., 16., 17. и 21. априла 2015. године у Бањој Луци.

Предсједник Народне скупштине Републике Српске г-дин Недељко Чубриловић (у даљем тексту: Предсједник), отворио је засједање Треће редовне сједнице Народне скупштине Републике Српске и констатовао да су одсуство са сједнице најавили народни посланици: г-дин Крсто Јандрић, г-дин Миладин Станић, г-дин Бранко Бутулија, г-дин Перица Бундало, г-дин Милан Шврака и г-ђа Добрила Дринић.

Прије расправе о приједлогу дневног реда Треће редовне сједнице, предсједник Комисије за избор и именовања поднио је Скупштини сљедеће извјештаје:

а.) *Разматрање одлуке о престанку мандата народним посланицима у Народној*

*скупштини Републике Српске*

Комисија за избор и именовање разматрала је Одлуке Централне изборне комисије Босне и Херцеговине, којима се утврђује престанак мандата народним посланицима у Народној скупштини Републике Српске и констатовала да је народним посланицима Борису Јеринићу, Едину Рамићу и Адилу Османовићу престао мандат народних посланика са даном подношења оставке 31. марта 2015. године.

б.) *Разматрање Одлукā о додјели мандата народним посланицима у Народној*

*скупштини Републике Српске*

Комисија за избор и именовање разматрала је Одлуке Централне изборне комисије Босне и Херцеговине, којима се потврђује да су г-ђа Симуна Жакула добила мандат посланика у Народној скупштини Републике Српске, као сљедећи квалификовани кандидат са листе политичког субјекта Српска демократска странка – СДС/Пензионери – ПУП/Радикали – СРС РС, а кандидати Михнет Окић и Мурвет Бајрактаревић са листе политичког субјекта Домовина.

О првом извјештају Народна скупштина Републике Српске се није изјашњавала, већ је констатовала да је престао мандат народним посланицима са даном подношења оставке 31. марта 2015. године.

Затим се приступило изјашњавању о Извјештају о разматрању Одлуке о додјели мандата народним посланицима Симуни Жакула, Мурвету Бајрактаревићу и Михнету Окићу.

(72 народна посланика су гласала ''за'', нико није гласао ''против'', нико није био

''уздржан'')

Усвојен је Извјештај Комисије за избор и именовање о додјели мандата

народниим посланицма Симуни Жакула, Мурвету Бајрактаревићу и Михнету

Окићу.

Народни посланици којима је додјељен мандат, су положили свечану заклетву.

Потом се Скупштина изјаснила о записницима са претходно одржаних сједница.

* **Записник са Четврте посебне сједнице**

(75 народних посланика је гласало ''за'', нико није гласао ''против'', нико није био

''уздржан'')

Усвојен је Записник са Четврте посебне сједнице Народне скупштине Републике

Српске одржане 26., 27. и 28. децембра 2014. године

* **Записник са Пете посебне сједнице**

(75 народних посланика је гласало ''за'', нико није гласао ''против'', нико није био

''уздржан'')

Усвојен је Записник са Пете посебне сједнице Народне скупштине Републике

Српске, одржане 29. децембра 2014. године.

* **Записник са Шесте посебне сједнице**

(75 народних посланика је гласало ''за'', нико није гласао ''против'', нико није био

''уздржан'')

Усвојен је Записник са Шесте посебне сједнице Народне скупштине Републике

Српске одржане 11. фебруара 2015. године.

* **Записник са Седме посебне сједнице**

(74 народна посланика су гласала ''за'', нико није гласао ''против'', нико није био

''уздржан'')

Усвојен је Записник са Седме посебне сједнице Народне скупштине Републике

Српске, одржане 04., 05. и 06. марта 2015. године.

* **Записник са Друге редовне сједнице**

(75 народних посланика је гласало ''за'', нико није гласао ''против'', нико није био

''уздржан'')

Усвојен је Записник са Друге редовне сједнице Народне скупштине Републике

Српске, одржане 03., 04., 05., 09., 10., 11., 17. и 18. фебруара 2015. године.

Прешло се на утврђивање Приједлога дневног реда.

У односу на Приједлог дневног реда, који су посланици добили у позиву за сједницу, дошло је до измјене.

* Влада Републике Српске је доставила два приједлога, да се:
* Приједлог закона о измјенама Закона о високом образовању – по хитном поступку;
* Приједлог закона о експропријацији – по хитном поступку;

разматрају у редовном поступку, односно у форми нацрта.

* Одбор за образовање, науку, културу и информисање на сједници Одбора је скинуо тачку 21. – Информација о реализацији развоја културе Републике Српске 2010-2015. године.

Пошто није било пријављених за расправу по предложеном дневном реду, приступило се изјашњавању о дневном реду у цјелини.

ДНЕВНИ РЕД:

1. Посланичка питања и одговори – ''Актуелни час'';
2. Приједлог Декларације поводом захтјева за оцјену уставности Закона о празницима Републике Српске пред Уставним судом Босне и Херцеговине у предмету број: У – 3/13 – приједлог народних посланика;
3. Приједлог закона о мјерама безбједности у пословању готовим новцем и другим вриједностима;
4. Нацрт закона о предшколском васпитању и образовању;
5. Нацрт закона о трансфузијској дјелатности;
6. Нацрт закона о измјенама Закона о високом образовању;
7. Нацрт закона о измјенама Закона о експропријацији;
8. Нацрт закона о измјенама и допунама Закона о судовима Републике Српске;
9. Нацрт закона о измјенама и допунама Закона о обновљивим изворима енергије и ефикасној когенерацији;
10. Нацрт закона о измјенама и допунама Закона о заштити од насиља у породици;
11. Приједлог Програма рада Народне скупштине Републике Српске за 2015. годину;
12. Извјештај Министарства унутрашњих послова Републике Српске о раду за 2014. годину;
13. Извјештај Одбора за безбједност и Одбора за борачко – инвалидску заштиту о одржаној  Заједничкој тематској сједнице под називом „Рад Тужилаштва и Суда Босне и Херцеговине и других институција по питању процесуирања ратних злочина“;
14. Извјештај Правобранилаштва Републике Српске о раду од 1.1.2013. године до 31.12.2013. године;
15. Годишњи извјештај Омбудсмана за дјецу за 2014. годину;
16. Извјештај о реализацији Програма рјешавања проблема расељених лица, повратника и избјеглица за период 1.1.-31.12.2014.године;
17. Извјештај о спровођењу Акционог плана за унапређење положаја жена на селу у Републици Српској до 2015. године, за 2014. годину;
18. Информација о одлукама о помиловању у 2014. години;
19. Информација о обавезама које за Босну и Херцеговину и Републику Српску проистичу из процеса придруживања Европској унији са прегледом мјера и активности реализованих током 2014. године, те о оствареним резултатима у приближавању прописа Републике Српске прописима Европске уније;
20. Информација о реализацији Стартегије развоја образовања Републике Српске 2010. – 2014. године, за период 1.1.2014.- 31.12.2014.;
21. Информација о остваривању права избјеглица, расељених лица и повратника;
22. Информација о провођењу Стратегије безбједности саобраћаја на путевима Републике Српске 2013 – 2022. година у 2014. години;
23. Информација о реализацији Основа програма социјалног збрињавања радника  јануар-децембар 2014. године;
24. Информација о налазима и препорукама студије о положају српских жена жртава ратног злочина сексуалног насиља у Босни и Херцеговини;
25. Приједлог одлуке о давању сагласности за издавање гаранције Републике Српске за кредитно задужење АД Топлана Приједор код Европске банке за обнову и развој по Пројекту „Централно гријање Приједор“;
26. Избор и именовања.

*(51 народни посланик је гласао ''за'', 1 је гласао ''против'', 23 су била ''уздржана'')*

Усвојен је дневни ред Треће редовне сједнице Народне скупштине Републике

Српске.

У складу са чланом 120. Пословника, одређен је *''дан за гласање''* петак, 17. април 2015. године у 14,00 часова, за тачке дневно реда за које је завршена расправа.

**Ад–1: Посланичка питања и одговори – ''Актуелни час''**

Своје учешће у овој тачки дневног реда узели су: Бранислав Бореновић, Драган Чавић, Драган Ристић, Вукота Говедарица, Мирослав Брчкало, Споменка Стевановић, Илија Стеванчевић, Вања Бајић, Ненад Стевандић, Сенад Братић, Бојан Видић, Јасна Лукић, Томица Стојановић, Радован Вишковић, Радован Вуковић, Наде Планинчевић, Стево Јоксимовић, Горан Јеринић, Душица Савић, Маринко Божовић, Давор Шешић, Миланко Михајилица, Марко Видаковић, Славко Глигорић, Соња Караџић-Јовичевић, Недељко Гламочак, Здравко Крсмановић, Адам Шукало, Славиша Марковић, Зоран Пологош, Зоран Аџић и Драган Галић.

**Ад–2: Приједлог Декларације поводом захтјева за оцјену уставности Закона**

**о празницима Републике Српске пред Уставним судом Босне и**

**Херцеговине у предмету број: У – 3/13 – приједлог народних**

**посланика**

Уводно образложење поднио је Предсједник.

У расправи су учествовали: г-дин Слободан Протић, г-дин Драган Чавић, г-дин Ненад Стевандић, г-ђа Споменка Стевановић, г-дин Радован Вишковић, г-дин Вукота Говедарица, г-дин Бранислав Бореновић, г-дин Сенад Братић, г-дин Миланко Михајилица.

Завршну ријеч по овој тачки дневног реда дао је Предсједник.

**Ад–3: Приједлог закона о мјерама безбједности у пословању готовим**

**новцем и другим вриједностима**

Уводно образложење поднио је г-дин Драган Лукач, министар унутрашњих послова.

Надлежни скупштински одбори су разматрали Приједлог закона и заузели су став да се исти разматра на Трећој редовној сједници.

У посланичкој расправи учествовали су: г-дин Душан Берић, г-дин Срђан Амиџић и г-дин Маринко Божовић.

Закључена је расправа.

Завршну ријеч по овој тачки дневног реда дао је г-дин Драган Лукач, министар унутрашњих послова.

**Ад–4: Нацрт закона о предшколском васпитању и образовању**

Уводно образложење поднио је г-дин Дане Малешевић, министар просвјете и културе.

Надлежни скупштински одбори су разматрали Нацрт закона и заузели су став да се исти разматра на Трећој редовној сједници.

У посланичкој расправи учествовали су. г-дин Златко Максимовић, г-ђа Жељка Стојичић, г-дин Горан Ђорђић, г-ђа Зденка Гојковић, г-дин Давор Шешић, г-дин Игор Остојић, г-дин Зоран Пологош.

Закључена је расправа.

Завршну ријеч по овој тачки дневног реда дао је г-дин Дане Малешевић, министар просвјете и културе.

**Ад–5: Нацрт закона о трансфузијској дјелатности**

Уводно излагање поднио је г-дин Драган Богданић, министар здравља.

Надлежни скупштински одбори су разматрали Нацрт закона и заузели су став да се исти разматра на Трећој редовној сједници.

У посланичкој расправи учествовали су: г-дин Синиша Максимовић, г-дин Никола Гаврић, г-дин Марко Видаковић и г-дин Зоран Пологош.

Закључена је расправа.

Завршну ријеч по овој тачки дневног реда дао је г-дин Драган Богданић, министар здравља.

**Ад–6: Нацрт закона о измјенама Закона о високом образовању**

Уводно образложење поднио је г-дин Дане Малешевић, министар просвјете и културе.

Надлежни скупштински одбори су разматрали Нацрт закона и заузели су став да се исти разматра на Трећој редовној сједници.

У посланичкој расправи учествовали су: г-дин Илија Стеванчевић и г-дин Никола Гаврић.

Закључена је расправа.

Завршну ријеч по овој тачки дневног реда дао је г-дин Дане Малешевић, министар просвјете и културе.

**Ад–7: Нацрт закона о измјенама Закона о експропријацији**

Уводно излагање поднио је г-дин Милош Комљеновић, директор Републичке управе за геодетске и имовинско-правне послове.

Надлежни скупштински одбори су разматрали Нацрт закона и заузели су став да се исти разматра на Трећој редовној сједници.

У посланичкој расправи учествовали су: г-дин Драган Чавић, г-дин Вукота Говедарица, г-дин Здравко Крсмановић, г-дин Бојан Видић, г-дин Душан Берић, г-дин Адам Шукало, г-дин Томица Стојановић, г-дин Недељко Гламочак.

Закључена је расправа.

Завршну ријеч по овој тачки дневног реда дао је г-дин Милош Комљеновић, директор Републичке управе за геодетске и имовинско-правне послове.

На захтјев Владе Републике Српске, Скупштина се изјаснила о приједлогу за измјене у редосљеду тачака дневног реда и то да се тачка 12. Извјештај о раду Министарства унутрашњих послова Републике Српске за 2014. годину разматра сљедећег дана као тачка 1.

(56 народних посланика је гласало ''за'', 1 је гласао ''против'', 1 је био ''уздржан'')

Усвојен је приједлог за измјену у редосљеду разматрања тачака дневног реда.

**Ад–8: Нацрт закона о измјенама и допунама Закона о судовима Републике**

**Српске**

Уводно излагање поднио је г-дин Антон Касиповић, министар правде.

Надлежни скупштински одбори су разматрали Нацрт закона и заузели су став да се исти разматра на Трећој редовној сједници.

У посланичкој расправи учествовали су: г-дин Душко Ивић и г-дин Драго Тадић.

Закључена је расправа.

Завршну ријеч по овој тачки дневног реда дао је г-дин Антон Касиповић, министар правде.

**Ад–9: Нацрт закона о измјенама и допунама Закона о обновљивим изворима**

**енергије и ефикасној когенерацији**

Уводно излагање поднио је г-дин Петар Ђокић, министар индустрије, енергетике и рударства.

Надлежни скупштински одбори су разматрали Нацрт закона и заузели су став да се исти разматра на Трећој редовној сједници.

У посланичкој расправи учествовала је Јасна Лукић.

Закључена је расправа.

Завршну ријеч по овој тачки дневног реда дао је г-дин Петар Ђокић, министар индустрије, енергетике и рударства.

**Ад–10: Нацрт закона о измјенама и допунама Закона о заштити од насиља у**

**породици**

Уводно излагање поднијела је г-ђа Јасмина Давидовић, министар породице, омладине и спорта.

Надлежни скупштински одбори су разматрали Нацрт закона и заузели су став да се исти разматра на Трећој редовној сједници.

У посланичкој расправи учествовали су: г-ђа Соња Караџић-Јовичевић, г-дин Илија Стеванчевић.

Закључена је расправа.

Завршну ријеч по овој тачки дневног реда дала је г-ђа Јасмина Давидовић, министар породице, омладине и спорта.

**Ад–11: Приједлог Програма рада Народне скупштине Републике Српске за**

**2015. годину**

Уводно образложење поднио је Предсједник.

Надлежни скупштински одбори су разматрали Приједлог програма и заузели су став да се исти разматра на Трећој редовној сједници.

У посланичкој расправи учествовали су: г-ђа Споменка Стевановић, г-дин Мирослав Брчкало, г-дин Илија Стеванчевић, г-дин Миланко Михајилица, г-дин Бојан Видић, г-дин Здравко Крсмановић и г-дин Недељко Милаковић.

Закључена је расправа.

Завршну ријеч по овој тачки дневног реда дао је Предсједник.

**Ад–13: Извјештај Одбора за безбједност и Одбора за борачко – инвалидску**

**заштиту о одржаној  Заједничкој тематској сједнице под називом**

**„Рад Тужилаштва и Суда Босне и Херцеговине и других институција**

**по питању процесуирања ратних злочина“**

Уводно излагање поднио је г-дин Миланко Михајилица предсједник Одбора за безбједност.

У посланичкој расправи учествовали су: г-дин Недељко Гламочак, г-дин Зоран Пологош, г-дин Ненад Стевандић, г-дин Горан Ђорђић и г-ђа Зденка Гојковић.

Закључена је расправа.

Завршну ријеч по овој тачки дневног реда дао је г-дин Миланко Михајилица, предсједник Одбора за безбједност.

**Ад–14: Извјештај Правобранилаштва Републике Српске о раду од 1.1.2013.**

**године до 31.12.2013. године**

Уводно образложење поднио је г-дин Слободан Радуљ, Правобранилац Републике Српске.

Надлежни скупштински одбори су разматрали Извјештај и заузели су став да се исти разматра на Трећој редовној сједници.

У посланичкој расправи учествовали су: г-дин Радован Вишковић и г-дин Здравко Крсмановић.

Закључена је расправа.

Завршну ријеч по овој тачки дневног реда дао је г-дин Слободан Радуљ, Правобраниоц Републике Српске.

**Ад–15: Годишњи извјештај Омбудсмана за дјецу за 2014. годину**

Уводно образложење поднијела је г-ђа Нада Граховац, омбудсман за дјецу Републике Српске.

Надлежни скупштински одбори су разматрали Годишњи извјештај и заузели су став да се исти разматра на Трећој редовној сједници.

Пошто није било пријављених за посланичку расправу, закључена је расправа, те није било потребе за завршном ријечи.

**Ад–16: Извјештај о реализацији Програма рјешавања проблема расељених**

**лица, повратника и избјеглица за период 1.1.-31.12.2014. године**

Уводно излагање поднио је г-дин Драго Вулета, помоћник министра за избјегла и расељена лица.

Надлежни скупштински одбори су разматрали Извјештај и заузели су став да се исти разматра на Трећој редовној сједници.

У посланичкој расправи учествовао је г-дин Сенад Братић.

Закључена је расправа.

Завршну ријеч поднио је г-дин Драго Вулета, помоћник министра за избјегла и расељена лица.

**Ад–17: Извјештај о спровођењу Акционог плана за унапређење положаја**

**жена на селу у Републици Српској до 2015. године, за 2014. годину**

Уводно образложење поднијела је г-ђа Мирјана Лукач, директор Џендер центра.

Надлежни скупштински одбори су разматрали Извјештај и заузели су став да се исти разматра на Трећој редовној сједници.

Пошто није било пријављених за посланичку расправу, закључена је расправа, те није било потребе за завршном ријечи.

**Ад–18: Информација о одлукама о помиловању у 2014. години**

Уводно образложење поднио је г-дин Синиша Каран, генерални секретар кабинета предсједника Републике Српске.

Надлежни скупштински одбори су разматрали Информацију и заузели су став да се иста разматра на Трећој редовној сједници.

У посланичкој расправи учествовао је г-дин Вукота Говедарица.

Закључена је расправа.

Завршну ријеч по овој тачки дневног реда дао је Синиша Каран, генерални секретар кабинета предсједника Републике Српске.

**Ад–19: Информација о обавезама које за Босну и Херцеговину и Републику**

**Српску проистичу из процеса придруживања Европској унији са**

**прегледом мјера и активности реализованих током 2014. године, те**

**о оствареним резултатима у приближавању прописа Републике**

**Српске прописима Европске уније**

Уводно образложење поднио је г-дин Златан Клокић, министар за европске односе и регионалну сарадњу.

Надлежни скупштински одбори су разматрали Информацију и заузели су став да се иста разматра на Трећој редовној сједници.

У посланичкој расправи учествовао је г-дин Вања Бајић.

Закључена је расправа.

Завршну ријеч по овој тачки дневног реда дао је г-дин Златан Клокић, министар за економске односе и регионалну сарадњу.

**Ад–12: Извјештај Министарства унутрашњих послова Републике Српске о**

**раду за 2014. годину**

Уводно образложење поднио је г-дин Драган Лукач, министар унутрашњих послова.

Одбор за безбједност је разматрао Извјештај и заузео став да се исти разматра на Трећој редовној сједници.

У посланичкој расправи учествовали су: г-дин Миланко Михајилица, г-дин Драго Тадић, г-ђа Споменка Стевановић, г-дин Томица Стојановић, г-дин Здравко Крсмановић, г-дин Илија Стеванчевић, г-дин Радован Вуковић, г-дин Миладин Станић, г-дин Драган Чавић, г-дин Славко Глигорић, г-дин Маринко Божовић, г-дин Стево Јоксимовић, г-дин Слободан Протић, г-дин Срђан Миловић, г-дин Горан Ђорђић, г-дин Ненад Стевандић.

Закључена је расправа.

Завршну ријеч по овој тачки дневног реда дао је г-дин Драган Лукач, министар унутрашњих послова.

***''Дан за гласање*'', 17. април 2015. године**

Предсједник је отворио *''дан за гласање''* и констатовао да су одсуство са сједнице најавили народни посланици: г-дин Драгољуб Давидовић, г-дин Недим Чивић, г-ђа Ивана Ловрић, г-дин Бранислав Бореновић, г-дин Драган Галић, г-дин Перица Бундало, г-дин Златко Максимовић, г-ђа Симуна Жакула, г-дин Драгомир Васић, г-дин Бранко Бутулија, г-дин Игор Остојић, г-дин Синиша Илић, г-дин Милан Шврака и г-ђа Слађана Николић.

**Ад–2: Приједлог Декларације поводом захтјева за оцјену уставности Закона**

**о празницима Републике Српске пред Уставним судом Босне и**

**Херцеговине у предмету број: У – 3/13 – приједлог народних**

**посланика**

Приступило се изјашњавању о Приједлогу декларације.

''Изражавајући опредијељеност Републике Српске за потпуно поштивање Општег оквирног споразума за мир у Босни и Херцеговини, којим се недвомислено потврђује и гарантује уставноправни положај Републике Српске, као једног од два ентитета у саставу Босне и Херцеговине;

Полазећи од чињенице да је међународни суверенитет и државни идентитет Босне и Херцеговине успостављен Општим оквирним споразумом за мир у Босни и Херцеговини на основу испољене институционалне воље два ентитета и постигнутим политичким споразумом представника сва три конститутивна народа ;

Сматрајући Босну и Херцеговину заједничком државом састављеном од два конститутивна ентитета и три конститутивна народа и грађана;

Одбацујући сваки покушај да се доведе у питање Република Српска, укључујући и политичке иницијативе за оцјену уставности закона Републике Српске пред Уставним судом Босне и Херцеговине;

Истичући штетност оваквих поступака по међуентитетске и међуетничке односе у погледу неопходности даљег јачања међусобног повјерења, помирења и толеранције за успјешан напредак и безбједну будућност народа и грађана у Босни Херцеговини, у складу са Општим оквирним споразумом за мир у Босни и Херцеговини, посебно Уставом Босне и Херцеговине и уставима ентитета;

На основу члана 70. став 1. тачка 2. Устава Републике Српске, члана 182 и 183. Пословника Народне скупштине Републике Српске (''Службени гласник Републике Српске'' број 31/11), Народна скупштина Републике Српске на Трећој сједници, одржаној 17. априла 2015. године, донијела је сљедећу

Д Е К Л А Р А Ц И Ј А

ПОВОДОМ ЗАХТЈЕВА ЗА ОЦЈЕНУ УСТАВНОСТИ ЗАКОНА О ПРАЗНИЦИМА РЕПУБЛИКЕ СРПСКЕ ПРЕД УСТАВНИМ СУДОМ БОСНЕ И ХЕРЦЕГОВИНЕ У ПРЕДМЕТУ БРОЈ: У-3/13

I

Народна скупштина истиче да је оспоравање одредаба члана 2.б) и члана 3.б) Закона о празницима Републике Српске(**„**Службени гласник Републике Српске“ бр. 43/07 – даљем тексту: Закон) пред Уставним судом Босне и Херцеговине у предмету број У-3/13 искључиво политички, а не правно заснован акт, чији је прикривени циљ негација легалитета и легитимитета Републике Српске и дејтонског уставно-правног поретка Босне и Херцеговине .

II

Народна скупштина сматра да су празници Републике Српске утемељени на начелу недискриминације и да не угрожавају национални и вјерски идентитет и равноправност ни једног од три конститутивна народа и да одговарају универзалним вриједностима, европским тековинама и искуствима.

III

Народна скупштина наглашава да је неприхватљиво да се у поступку оцјењивања уставности оспорених одредаба Закона цијене политички и историјски догађаји због којих је 9. јануар одређен као Дан Републике.

У складу са претходним, Одлука о оснивању Скупштине српског народа у Босни и Херцеговини и Декларација о проглашењу Републике српског народа Босне и Херцеговине и њихова правна дејства, као ни друштвени и политички контекст из 1992. године, не могу бити предмет уставносудске оцјене, као ни то да се оне не могу цијенити са становишта дејтонског Устава Босне и Херцеговине који није постојао, па тиме није могао ни да важи у то вријеме, и који је дио Општег оквирног споразума за мир у Босни и Херцеговини, а који је потврдио Републику Српску и тиме уважио све околности које су наступиле до новембра 1995. године.

IV

Народна скупштина истиче да је још 2007. године спровела Одлуку Уставног суда Босне и Херцеговине у предмету У-4/04 и донијела нови Закон о празницима Републике Српске (''Службени гласник Републике Српске'' број 43/07) у оквиру својих уставних надлежности и Дан Републике одредила као републички празник ( секуларни празник ), различит од вјерских празника који су уређени посебним одредбама Закона. Дан Републике се у Закону не повезује са Св. Стефаном, нити са било којим другим вјерским празником, што се потврђује и у тачкама 36 и 38 Поднеска Венецијанске комисије од 14.10.2013. године (у даљем тексту: Поднесак), која је исти сачинила на захтјев Уставног суда Босне и Херцеговине.

Имајући у виду претходно, Народна скупштина сматра да нема потребе даље проблематизовати Дан Републике, јер би поништење Дана Републике у ствари било негирање њеног настанка, што је за Народну скупштину неприхватљиво.

V

Народна скупштина потврђује Одговор на наводе из Захтјева за оцјену уставности одредаба чланова 2.б) и 3.б) Закона о празницима Републике Српске у предмету број: У-3/13.

Народна скупштина тражи да се у овом поступку пред Уставним судом Босне и Херцеговине користе све легалне и легитимне могућности правне и политичке природе утврђене Уставом, законом и другим општим правним актима Републике Српске и Босне и Херцеговине.

Народна скупштина упозорава на то да неће укидати Дан Републике, уколико би Уставни суд Босне и Херцеговине евентуално донио одлуку којом се члан 2.б) и члан 3.б) Закона о празницима Републике Српске (''Службени гласник Републике Српске'', број 43/07) у предмету број У-3/13, проглашавају неуставним.

Народна скупштина изражава пуну вољу и спремност да се искористе сва правна и политичка средства да би се одбранили легитимни интереси и сачувао идентитет Републике Српске потврђен Општим оквирним споразумом за мир у Босни и Херцеговини.

VI

Народна скупштина сматра да је, с обзиром да за то нема примјера у упоредноправној пракси у свијету, неприхватљиво да уставни суд једне државе дјелује без

Закона о Уставном суду као и да су страни држављани судије Уставног суда једне суверене државе.

Народна скупштина тражи од Парламентарне скупштине Босне и Херцеговине да донесе Закон о Уставном суду Босне и Херцеговине којим ће прописати састав, избор, организацију, надлежност и поступак као и друга питања значајна за рад Уставног суда, односно о другачијем начину избора тројице судија Уставног суда Босне и Херцеговине које бира предсједник Европског суда за људска права.

VII

Народна скупштина констатује да је једнако неприхватљиво да Уставни суд Босне и Херцеговине као и остали правосудни органи на нивоу Босне и Херцеговине, својим унутрашњим актима, проширују своје надлежности.

Народна скупштина ће утврдити свој однос у погледу оцјене легалитета и легитимитета доношења и даљег важења бројних одлука уставоправног карактера првенствено на штету само једног народа које је донио Уставни суд Босне и Херцеговине од 2001. године након што је истекло пет година мандата првих страних судија које је именовао предсједник Европског суда за људска права, а Парлманетарна скупштина Босне и Херцеговине није, у складу са Уставом Босне и Херцеговине, прописала другачији начин избора ових судија.

VIII

Народна скупштина позива на јединствен став и дјеловање представника Републике Српске у органима и институцијама у Босни и Херцеговини и свих политичких странака са сједиштем у Републици Српској, да штите интересе Републике Српске и њених грађана и очувања уставног поретка, утврђеног Дејтонским мировним споразумом.

IX

Народна скуштина обавезује надлежне органе да у покренутом поступку пред Уставним судом Босне и Херцеговине именује и подржи тим правних заступника који ће бити овлашћени да у име Народне скупштине предузму све процесне радње до окончања поступка у предмету У-3/13 пред Уставним судом Босне и Херцеговине.

X

Ова декларација ступа на снагу даном доношења, а објавиће се у ''Службеном гласнику Републике Српске''.

(63 народна посланика су гласала ''за'', 3 су гласала ''против'', нико није био

''уздржан'')

Усвојена је Декларација поводом захтјева за оцјену уставности Закона о

празницима Републике Српске пред Уставним судом Босне и Херцеговине у

предмету број: У – 3/13.

Затим се Скупштина изјаснила о приједлогу закључака Клуба посланика Коалиције Домовина.

З А К Љ У Ч Ц И

1. Очекујемо да правосудне институције у Босни и Херцеговини све предмете рјешавају у складу са уставима и законима, на основу чињеница, на непристрасан начин и у примјереном временском року.
2. Позивамо све органе законодавне и извршне власти на свим нивоима у Босни и Херцеговини, а нарочито у Републици Српској, да у пуној мјери поштују независност правосудних институција.
3. Осуђујемо сваки покушај остваривања политичког утицаја или притиска на правосудне институције од стране представника или органа законодавне и извршне власти, политичких структура и страна у поступку.

(3 народна посланика су гласала ''за'', 37 је гласало ''против'', 26 је било

''уздржано'')

Закључци Клуба посланика Коалиције Домовина нису усвојени.

**Ад–3: Приједлог закона о мјерама безбједности у пословању готовим**

**новцем и другим вриједностима**

Клуб посланика СНСД, Клуб посланика ДНС-НС-СРС и Клуб посланика СП предложили су сљедеће амандмане.

**Амандман 1.**

У Приједлогу закона о мјерама безбједности у пословању готовим новцем и другим вриједностима, члан 7. мијења се и гласи:

''Члан 7.

У циљу смањења ризика и заштите запослених од извршења кривичних дјела и прекршаја којим се нарушава безбједност лица и/или имовине, обвезници закона дужни су користити и спроводити сљедеће превентивне мјере:

1. уколико у свом објекту или простору имају износ новца већи од 100.000,00 КМ дужни су примијенити мјере безбједности из члана 6. став (1) тачке 4) или тачке 5) у току радног времена.
2. уколико у свом објекту или простору имају износ новца већи од 1.000.000,00 КМ, обавезна је физичка заштита у току радног времена.
3. визуелна прегледност са простора изван објекта у објекат или просторије у којима се налази запослено особље, новац или друге вриједности.
4. периодично пражњење благајне током радног времена и слично''.

***Амандман 2.***

У Приједлогу закона о мјерама безбједности у пословању готовим новцем и другим вриједностима, члан 8. у ставу (1) тачка ''5)'' се мијења тачком ''3)''.

У ст. (2) и (4) истог Закона ријечи ''и 5)'' се бришу.

Влада Републике Српске је прихватила предложене амандмане.

Приступило се изјашњавању о Приједлогу закона.

(46 народних посланика је гласало ''за'', нико није гласао ''против'', 20 је било

''уздржано'')

Усвојен је Закон о мјерама безбједности у пословању готовим новцем и другим

вриједностима.

**Ад–4: Нацрт закона о предшколском васпитању и образовању**

Приступило се изјашњавању о Нацрту закона.

(46 народних посланика је гласало ''за'', нико није гласао ''против'', 20 је било

''уздржано'')

Усвојен је Нацрт закона о предшколском васпитању и образовању.

Затим се Скупштина изјаснила о Приједлогу закључка.

З А К Љ У Ч А К

1. Народна скупштина Републике Српске одлучила је да се Нацрт закона о предшколском васпитању и образовању, упути на јавну расправу, јер се наведеним Нацртом закона уређују питања која су од посебног значаја за грађане и о којима је неопходно да се најшире консултују заинтересовани органи и организације, научне и стручне институције;
2. Нацрт закона објављен је на интернет страници Народне скупштине Републике Српске [www.narodnaskupstinars.net](http://www.narodnaskupstinars.net/);
3. Јавна расправа ће се спровести у року од 30 дана;
4. За организовање и спровођење јавне расправе задужује се Министарствопросвјете и културе Републике Српске, које се истовремено обавезује да достави Народној скупштини, уз приједлог закона, извјештај о резултатима јавне расправе са мишљењима и приједлозима изнесеним у истој;
5. Овај закључак ступа на снагу даном доношења, а објавиће се у "Службеном гласнику Републике Српске", једним дневним новинама и на web-страници Народне скупштине Републике Српске.

(66 народних посланика је гласало ''за'', нико није гласао ''против'', нико није био

''уздржан'')

Усвојен је Закључак којим је Народна скупштина Републике Српске одлучила да

се Нацрт закона о предшколском васпитању и образовању, упути на јавну

расправу.

**Ад–5: Нацрт закона о трансфузијској дјелатности**

Приступило се изјашњавању о Нацрту закона.

(50 народних посланика је гласало ''за'', нико није гласао ''против'', 16 је било

''уздржано'')

Усвојен је Нацрт закона о трансфузијској дјелатности.

**Ад–6: Нацрт закона о измјенама Закона о високом образовању**

Приступило се изјашњавању о Нацрту закона.

(60 народних посланика је гласало ''за'', нико није гласао ''против'', 6 је било

''уздржано'')

Усвојен је Нацрт закона о измјенама Закона о високом образовању.

**Ад – 7: Нацрт закона о измјенама Закона о експропријацији**

Приступило се Нацрту закона.

(63 народна посланика су гласала ''за'', нико није гласао ''против'', 3 су била

''уздржана'')

Усвојен је Нацрт закона о измјенама Закона о експропријацији.

Затим се Скупштина изјаснила о Приједлогу закључка.

З А К Љ У Ч А К

1. Народна скупштина Републике Српске одлучила је да се Нацрт закона о измјенама Закона о експропријацији, упути на јавну расправу, јер се наведеним Нацртом закона уређују питања која су од посебног значаја за грађане и о којима је неопходно да се најшире консултују заинтересовани органи и организације, научне и стручне институције;
2. Нацрт закона објављен је на интернет страници Народне скупштине Републике Српске [www.narodnaskupstinars.net](http://www.narodnaskupstinars.net/);
3. Јавна расправа ће се спровести у року од 30 дана;
4. За организовање и спровођење јавне расправе задужује се Републичка управа за геодетске и имовинско-правне послове, која се истовремено обавезује да достави Народној скупштини, уз приједлог закона, извјештај о резултатима јавне расправе са мишљењима и приједлозима изнесеним у истој;
5. Овај закључак ступа на снагу даном доношења, а објавиће се у "Службеном гласнику Републике Српске", једним дневним новинама и на web-страници Народне скупштине Републике Српске.

(66 народних посланика је гласало ''за'', нико није гласао ''против'', нико није био

''уздржан'')

Усвојен је закључак којим је Народна скупштина Републике Српске одлучила да

се Нацрт закона о измјенама Закона о експропријацији, упути на јавну расправу.

На крају се Скупштина изјаснила о приједлогу закључка Клуба посланика СДС-СРС РС.

З А К Љ У Ч А К

1. Народна скупштина Републике Српске задужује Владу Републике Српске да уз Приједлог закона о измјенама Закона о експропријацији Народној скупштини достави Информацију о свим проглашеним општим интересима од дана ступања на снагу Закона о експропријацији (''Службени гласник Републике Српске'', број 112/06) до Одлуке Уставног суда Републике Српске број: У-46/13 од 22. децембра 2014. године.

(23 народна посланика су гласала ''за'', 3 су гласала ''против'', 40 је било

''уздржано'')

Закључак Клуба посланика СДС- СРС РС није усвојен.

**Ад–8: Нацрт закона о измјенама и допунама Закона о судовима Републике**

**Српске**

Приступило се изјашњавању о Нацрту закона.

(50 народних посланика је гласало ''за'', нико није гласао ''против'', 16 је било

''уздржано'')

Усвојен је Нацрт закона о измјенама и допунама Закона о судовима Републике

Српске.

**Ад–9: Нацрт закона о измјенама и допунама Закона о обновљивим изворима**

**енергије и ефикасној когенерацији**

Приступило се изјашњавању о Нацрту закона.

(47 народних посланика је гласало ''за'', нико није гласао ''против'', 19 је било

''уздржано'')

Усвојен је Нацрт закона о измјенама и допунама Закона о обновљивим изворима

енергије и ефикасној когенерацији.

**Ад–10: Нацрт закона о измјенама и допунама Закона о заштити од насиља у**

**породици**

Приступило се изјашњавању о Нацрту закона.

(66 народних посланика је гласало ''за'', нико није гласао ''против'', нико није био

''уздржан'')

Усвојен је Нацрт закона о измјенама и допунама Закона о заштити од насиља у

Породици.

**Ад–10: Приједлог Програма рада Народне скупштине Републике Српске за**

**2015. годину**

Клуб посланика СДС – СРС РС предложио је сљедеће амандмане:

**Амандман 1.**

У Другом кварталу, Законодавни дио, додају се нове тачке 32. и 33., које гласе:

''32. Закон о измјенама Закона о порезима на употребу, држање и ношење добара

Обрађивач: Министарство финансија.

33. Измјене и допуне Пословника Народне скупштине Републике Српске.

Обрађивач: Законодавни одбор Народне скупштине Републике Српске''.

**Амандман 2.**

У Другом кварталу, Тематски дио, додају се нове тачке 32. и 33., које гласе:

''32. Информација о стању робних резерви

Обрађивач: Министарство трговине и туризма

33. Информација о раду Републичког завода за статистику

Обрађивач: Републички завод за статистику''.

**Амандман 3.**

У Трећем кварталу, Законодавни дио, додају се нове тачке 18. и 19. које гласе:

''18. Закон о регистрацији пословних субјеката у Републици Српској

Обрађивач: Министарство финансија

19. Закон о предсједнику Републике Српске

Обрађивач: Министарство правде''.

**Амандман 4.**

У Трећем кварталу, Тематски дио, додају се нове тачке 19. и 20., које гласе:

''19. Информација о раду Специјалног тужилаштва за 2014. годину

Обрађивач: Специјално тужилаштво

20. Информација о активностима Републичког тужилаштва Републике Српске по основу негативних ревизорских извјештаја Главне службе за ревизију јавног сектора Републике Српске за период 2010.-2014. година

Обрађивач: Републичко тужилаштво Републике Српске''.

**Амандман 5.**

У Четвртом кварталу, Законодавни дио, тачка 17. Закон о измјенама и допунама Закона о уређењу простора и грађењу, пребацује се у Други квартал, Законодавни дио.

Предлагач Програма је прихватио амандмане 1. и 4., а није прихватио амандмане 2.,3. и 5.

Предлагач амандмана затражио да се Скупштина изјасни о амандманима 2. и 3., док је од амандмана 5. одустао.

Амандман 2. став 1.

(21 народни посланик је гласао ''за'', 7 је гласало ''против'', 38 је било ''уздржано'')

Амандман 2. став 1. није усвојен.

Амандман 2. став 2.

(21 народни посланик је гласао ''за'', 7 је гласало ''против'', 38 је било ''уздржано'')

Амандман 2. став 2. није усвојен.

Амандман 3. став 1.

(22 народна посланика су гласала ''за'', 6 је гласало ''против'', 38 је било

''уздржано'')

Амандман 3. став 1. није усвојен.

Амандман 3. став 2.

(22 народна посланика су гласала ''за'', 5 је гласало ''против'', 39 је било

''уздржано'')

Амандман 3. став 2. није усвојен.

Клуб посланика ПДП предложио је сљедеће амандмане:

**Амандман 1.**

У Приједлогу Програма рада Народне скупштине Републике Српске за 2015. годину у Другом кварталу (април-јуни) у Законодавном дијелу додати нову тачку која гласи:

''Закон о измјенама и допунама Закона о задуживању, дугу и гаранцијама Републике Српске''

Обрађивач: Министарство финансија

**Амандман 2.**

У Приједлогу Програма рада Народне скупштине Републике Српске за 2015. годину у Другом кварталу (април-јуни) у Тематском дијелу додати нове тачке које гласе:

* ''Информација о стању у ''Бобар банци'' након увођења принудне управе од стране Агенције за банкарство Републике Српске''

Обрађивач: Агенција за банкарство Републике Српске

* ''Извјештај о раду Анкетног одбора за утврђивање чињеница о дјеловању надлежних органа и организација у вези поплава у мају 2014. године''

Обрађивач: Анкетни одбор

* ''Извјештај о раду Радног тијела које ће вршити надзор над прикупљањем и расподјелом средстава предвиђених чланом 12. Закона о Фонду солидарности за обнову Републике Српске''

Обрађивач: Радно тијело

* ''Информација о резултатима истраге о афери куповине народних посланика''

Обрађивач: Министарство унутрашњих послова.

Предлагач Програма прихватио је амандман 2. став 2. и 3., а није прихватио амандмане 1. и амандман 2. став 1. и 4.

Предлагач амандмана је затражио да се Скупштина изјасни о Амандману 1. и Амандману 2. став 1. и 4.

*Амандман 1.*

*(23 народна посланика су гласала ''за'', 10 је гласало ''против'', 33 су била*

*''уздржана'')*

Амандман 1. није усвојен.

*Амандман 2. став 1.*

*(23 народна посланика су гласала ''за'', 11 је гласало ''против'', 32 су била*

*''уздржана'')*

Амандман 2. став 1. није усвојен.

*Амандман 2. став 4.*

*(23 народна посланика су гласала ''за'', 10 је гласало ''против'', 33 су била*

*''уздржана'')*

Амандман 2. став 4. није усвојен.

Клуб посланика ДНС-НС-СРС предложио је сљедеће амандмане:

**Амандман 1.**

У Приједлогу Програма рада Народне скупштине Републике Српске за 2015. годину, у поглављу које се односи на Трећи квартал (јули-септембар), Законодавни дио, додаје се нова тачка 1. која гласи:

''1. Закон о спречавању сукоба интереса у органима власти Републике Српске.

Обрађивач: Министарство управе и локалне самоуправе.''

Остале тачке пренумерисати.

**Амандман 2.**

У Приједлогу Програма рада Народне скупштине Републике Српске за 2015. годину, у поглављу које се односи на Четврти квартал (октобар - децембар), Тематски дио, додаје се нова тачка 1. која гласи:

''1. Стратегија развоја Републике Српске за период 2016-2020. година

Обрађивач: Влада Републике Српске''.

Остале тачке пренумерисати.

Предлагач Програма је прихватио предложене амандмане.

Бојан Видић, народни посланик, је предложио сљедећи амандман:

**Амандман 1.**

У Приједлогу Програма рада Народне скупштине Републике Српске за 2015. годину, у поглављу које се односи на Трећи квартал (јули-септембар), Законодавни дио, додаје се нова тачка 1. која гласи:

''1. Закон о узурпацији

Обрађивач: Републичка управа за геодетске и имовинско-правне послове Републике Српске''.

Остале тачке пренумерисати.

Амандман је дјелимично прихваћен кроз Амандман 14. Владе Републике Српске.

Илија Стеванчевић, народни посланик, предложио је сљедећи амандман:

**Амандман**

''У Приједлогу Програма рада Народне скупштине Републике Српске за 2015. годину, у дијелу Четврти квартал (октобар-децембар), Законодавни дио, додаје се нова тачка 31. која гласи: Измјене и допуне Пословника Народне скупштине Републике Српске, Обрађивач: Законодавни одбор, рок: Четврти квартал''.

Предлагач Програма је прихватио предложени амандман.

Клуб посланика НДП предложио је сљедеће амандмане:

**Амандман 1.**

У приједлогу Програма рада Народне скупштине Републике Српске за 2015. годину у Четвртом кварталу (април – јуни) у Законодавном дијелу додати нову тачку која гласи:

''Закон о предсједнику Републике Српске''

Обрађивач: Министарство правде, Кабинет предсједника РС

**Амандман 2.**

У приједлогу Програма рада Народне скупштине Републике Српске за 2015. годину у Четвртом кварталу (април – јуни) у Законодавном дијелу додати нову тачку која гласи:

''Закон о спречавању сукоба интереса у органима власти у Републици Српској''

Обрађивач: Министарство управе и локалне самоуправе.

**Амандман 3.**

У приједлогу Програма рада Народне скупштине Републике Српске за 2015. годину у Четвртом кварталу (април – јуни) у Законодавном дијелу додати нову тачку која гласи:

''Закон о равномјерном регионалном развоју Републике Српске''.

Обрађивач: Министарство за просторно уређење, грађевинарство и екологију.

Амандмани су дјелимично прихваћени кроз амандмане Клуба посланика СДС – СРС РС и ДНС-НС- СРС.

Одбор за борачко-инвалидску заштиту предложио је амандмане:

**Амандман 1.**

''У Приједлогу Програма рада Народне скупштине Републике Српске у Тематском дијелу у Другом кварталу послије тачке 31. додају се нове тачке 32. и 33. које гласе:

''32. Извјештај о раду Кривичног одјељења Суда Босне и Херцеговине у процесуирању ратних злочина

Обрађивач: Високи судски и тужилачки савјет Босне и Херцеговине''

33. Информација о раду Института за нестала лица Босне и Херцеговине

Обрађивач: Колегијум директора Института за нестала лица Босне и Херцеговине''.

**Амандман 2.**

''У Приједлогу Програма рада Народне скупштине Републике Српске у Тематском дијелу у Трећем кварталу послије тачке 18. додаје се нова тачка 19. која гласи:

''19. Извјештај Надзорног тијела за праћење провођења Државне стратегије за рад на предметима ратних злочина

Обрађивач: Надзорно тијело за праћење провођења Државне стратегије за рад на предметима ратних злочина''.

**Амандман 3.**

''У Приједлогу Програма рада Народне скупштине Републике Српске у Законодавном дијелу у Четвртом кварталу послије тачке 30. додаје се нова тачка 31. која гласи.

''31. Закон о заштити цивилних жртава рата

Обрађивач: Министарство рада и борачко-инвалидске заштите''.

Предлагач Програма је прихватио амандмане 1. и 2., а није прихватио амандман 3.

Предлагач амандмана затражио да се Скупштина изјасни о амандману 3.

*Амандман 3.*

*(26 народних посланика је гласало ''за'', 1 је гласао ''против'', 39 је било*

*''уздржано'')*

Амандман 3. није усвојен.

Одбор за праћење стања у области пензијско-инвалидског осигурања предложио је амандмане:

**Амандман 1.**

''У Приједлогу Програма рада Народне скупштине Републике Српске за 2015. годину, у поглављу Други квартал (април – јуни), Законодавни дио, тачка 31. мијења се и гласи:

Закон о измјенама и допунама Закона о пензијском резервном фонду

Обрађивач: Министарство финансија (приједлог Одбора за праћење стања у области пензијско-инвалидског осигурања''.

**Амандман 2.**

''У Приједлогу Програма рада Народне скупштине Републике Српске за 2015. годину, у поглављу Други квартал (април – јуни), Тематски дио, тачка 26. Информација о материјалном положају пензионера за 2014. годину, обрађивач: Удружење пензионера Републике Српске (приједлог Одбора за праћење стања у области пензијско-инвалидског осигурања) се брише, а иста се додаје у поглавље Трећи квартал, Тематски дио и постаје тачка 19.''.

Предлагач Програма је прихватио амандман 1., а није прихватио амандман 2.

Предлагач затражио да се Скупштина изјасни о амандману 2.

*Амандман 2.*

*(25 народних посланика је гласало ''за'', нико није гласао ''против'', 41 је био*

*''уздржан'')*

Амандман 2. није усвојен.

Одбор за безбједност је предложио амандмане

**Амандман 1.**

У Програму рада Народне скупштине Републике Српске за 2015. годину – Законодавни дио, у кварталу II (април –јуни) Законодавни дио, иза тачке 31. додаје се нова тачка 32. која гласи:

''32. Закон о измјенама Закона о порезима на употребу, држање и ношење добара.

Обрађивач: Министарство финансија.

**Амандман 2.**

У Законодавном дијелу у кварталу III (јули-септембар), предложени Закон о оружју и муницији под тачком 8., обрађивач: Министарство унутрашњих послова, разматрати у Другом кварталу (април – јуни), иза тачке 32. додаје се нова тачка 33.:

''33. Закон о оружју и муницији

Обрађивач: Министарство унутрашњих послова.

Предлагач Програма је прихватио амандман 1., а није прихватио амандман 2.

Одбор за финансије и буџет је предложио амандман који је предлагач прихватио.

**Амандман 1.**

Да се у Приједлог Програма рада Народне скупштине Републике Српске за 2015. годину уврсти Приједлог закона о измјенама и допунама Закона о доприносима, који је у форми Нацрта усвојен на Седмој посебној сједници Народне скупштине.

Влада Републике Српске је предложила сет амандмана, који су прихваћени:

**Амандман 1.**

У Приједлогу програма рада Народне скупштине Републике Српске за 2015. годину – Законодавни дио, у првом кварталу, тачка 8. – Закон о измјенама и допунама Закона о храни, брише се и исти се додаје у трећи квартал,

обрађивач: Министарство пољопривреде, шумарства и водопривреде.

**Амандман 2.**

У Приједлогу програма рада Народне скупштине Републике Српске за 2015. годину – Законодавни дио, у првом кварталу, тачка 9. – Закон о измјенама и допунама Закона о платама и накнадама судија и тужилаца у Републици Српској, брише се и исти се додаје у други квартал,

обрађивач: Министарство правде.

**Амандман 3.**

У Приједлогу програма рада Народне скупштине Републике Српске за 2015. годину – Законодавни дио, у другом кварталу, тачка 6. – Закон о измјенама Закона о ветеринарству Републике Српске, брише се и исти се додаје у трећи квартал,

обрађивач: Министарство пољопривреде, шумарства и водопривреде.

**Амандман 4.**

У Приједлогу програма рада Народне скупштине Републике Српске за 2015. годину – Законодавни дио, у другом кварталу, тачка 7. – Закон о измјенама и допунама Закона о пољопривреди, брише се и исти се додаје у четврти квартал,

обрађивач: Министарство пољопривреде, шумарства и водопривреде.

**Амандман 5.**

У Приједлогу програма рада Народне скупштине Републике Српске за 2015. годину – Законодавни дио, у другом кварталу, тачка 8. – Закон о измјенама и допунама Закона о дувану, брише се и исти се додаје у трећи квартал,

обрађивач: Министарство пољопривреде, шумарства и водопривреде.

**Амандман 6.**

У Приједлогу програма рада Народне скупштине Републике Српске за 2015. годину – Законодавни дио, у другом кварталу, тачка 16. назив закона – Закон о библиотечкој и информативној дјелатности, мјења се и гласи: Закон о библиотечкој и информационој дјелатности,

обрађивач: Министарство просвјете и културе.

**Амандман 7.**

У Приједлогу програма рада Народне скупштине Републике Српске за 2015. годину – Законодавни дио, у другом кварталу, тачка 18. – Закон о измјенама и допунама Закона о пољопривредном земљишту, брише се и исти се додаје у четврти квартал, обрађивач: Министарство пољопривреде, шумарства и водопривреде.

**Амандман 8.**

У Приједлогу програма рада Народне скупштине Републике Српске за 2015. годину – Законодавни дио, у другом кварталу, тачка 19. – Закон о измјенама Закона о ветеринарско-медицинским производима, брише се и исти се додаје у четврти квартал,

обрађивач: Министарство пољопривреде, шумарства и водопривреде.

**Амандман 9.**

У Приједлогу програма рада Народне скупштине Републике Српске за 2015. годину – Законодавни дио, у другом кварталу, тачка 27. – Закон о обезбјеђењу и усмјеравању средстава за подстицање развоја пољопривреде и села, брише се и исти се додаје у четврти квартал,

обрађивач: Министарство пољопривреде, шумарства и водопривреде.

**Амандман 10.**

У Приједлогу програма рада Народне скупштине Републике Српске за 2015. годину – Тематски дио, у другом кварталу, тачка 6. – Информација о стању у погребној дјелатности,

обрађивач: Министарство за просторно уређење, грађевинарство и екологију,

брише се.

**Амандман 11.**

У Приједлогу програма рада Народне скупштине Републике Српске за 2015. годину – Тематски дио, у другом кварталу, тачка 28. – Извјештај о раду Републичке управе за инспекцијске послове за 2014. годину,

обрађивач: Републичка управа за инспекцијске послове, брише се.

**Амандман 12.**

У Приједлогу програма рада Народне скупштине Републике Српске за 2015. годину – Законодавни дио, у трећем кварталу, додаје се нова тачка – Закон о измјенама и допунама Закона о боравишној такси,

обрађивач: Министарство трговине и туризма.

**Амандман 13.**

У Приједлогу програма рада Народне скупштине Републике Српске за 2015. годину – Законодавни дио, у трећем кварталу, додаје се нова тачка – Закон о измјенама и допунама Закона о здравственим коморама,

обрађивач: Министарство здравља и социјалне заштите.

**Амандман 14.**

У Приједлогу програма рада Народне скупштине Републике Српске за 2015. годину – Законодавни дио, у трећем кварталу, додаје се нова тачка – Закон о узурпацијама и добровољачким компентенцијама,

обрађивач: Републичка управа за геодетске и имовинско-правне послове.

**Амандман 15.**

У Приједлогу програма рада Народне скупштине Републике Српске за 2015. годину – Тематски дио, у трећем кварталу, тачка 6. назив стратегије – Стратегија развоја образовања за период 2015-2020. година, мијења се и гласи: Стратегија развоја образовања Републике Српске за период 2015-2020. година,

обрађивач: Министарство просвјете и културе.

**Амандман 16.**

У Приједлогу програма рада Народне скупштине Републике Српске за 2015. годину – Тематски дио, у четвртом кварталу, тачка 4. назив стратегије – Стратегија развоја културе за период 2016-2020. година, мијења се и гласи: Стратегија развоја културе Републике Српске за период 2016-2020. година,

обрађивач: Министарство просвјете и културе.

Приступило се изјашњавању о Програму рада Народне скупштине Републике Српске за 2015. годину.

(46 народних посланика је гласало ''за'', 1 је гласао ''против'', 19 је било

''уздржано'')

Усвојен је Програм рада Народне скупштине Републике Српске за 2015. годину.

**Ад–12: Извјештај Министарства унутрашњих послова Републике Српске о**

**раду за 2014. годину**

Приступило се изјашњавању о приједлогу закључка.

З А К Љ У Ч А К

1. Народна скупштина Републике Српске усваја Извјештај Министарства унутрашњих послова Републике Српске о раду за 2014. годину.
2. Овај закључак ступа на снагу наредног дана од дана објављивања у "Службеном гласнику Републике Српске".

(43 народна посланика су гласала ''за'', 23 су гласала ''против'', нико није био

''уздржан'')

Усвојен је закључак којим Народна скупштина Републике Српске усваја Извјештај

Министарства унутрашњих послова Републике Српске о раду за 2014. годину

**Ад–13: Извјештај Одбора за безбједност и Одбора за борачко – инвалидску**

**заштиту о одржаној  Заједничкој тематској сједнице под називом**

**„Рад Тужилаштва и Суда Босне и Херцеговине и других институција**

**по питању процесуирања ратних злочина“**

Приступило се изјашњавању о приједлогу закључка.

З А К Љ У Ч А К

1. Народна скупштина Републике Српске усваја Извјештај Одбора за безбједност и Одбора за борачко - инвалидску заштиту о одржаној заједничкој Тематској сједници под називом „Рад Тужилаштва и Суда Босне и Херцеговине и других институција по питању процесуирања ратних злочина“.
2. Овај закључак ступа на снагу наредног дана од дана објављивања у "Службеном гласнику Републике Српске".

(63 народна посланика су гласала ''за'', 3 су гласала ''против'', нико није био

''уздржан'')

Усвојен је закључак којим Народна скупштина Републике Српске усваја Извјештај

Одбора за безбједност и Одбора за борачко - инвалидску заштиту о одржаној

заједничкој Тематској сједници под називом „Рад Тужилаштва и Суда Босне и

Херцеговине и других институција по питању процесуирања ратних злочина“.

**Ад–14: Извјештај Правобранилаштва Републике Српске о раду од 1.1.2013.**

**године до 31.12.2013. године**

Приступило се изјашњавању о приједлогу закључка:

З А К Љ У Ч А К

1. Народна скупштина Републике Српске усваја Извјештај Правобранилаштва Републике Српске о раду од 1.1.2013. године до 31.12.2013. године**.**
2. Овај закључак ступа на снагу наредног дана од дана објављивања у "Службеном гласнику Републике Српске".

*(43 народна посланика су гласала ''за'', 3 су гласала ''против'', 20 је било*

*''уздржано'')*

Усвојен је закључак којим Народна скупштина Републике Српске усваја Извјештај

Правобранилаштва Републике Српске о раду од 1.1.2013. године до 31.12.2013.

године

**Ад–15: Годишњи извјештај Омбудсмана за дјецу за 2014. годину**

Приступило се изјашњавању о Приједлогу закључка:

З А К Љ У Ч А К

1. Народна скупштина Републике Српске усваја Годишњи извјештај Омбудсмана за дјецу за 2014. годину.
2. Овај закључак ступа на снагу наредног дана од дана објављивања у "Службеном гласнику Републике Српске".

(66 народних посланика је гласало ''за'', нико није гласао ''против'', нико није био

''уздржан'')

Усвојен је закључак којим Народна скупштина Републике Српске усваја Годишњи

извјештај Омбудсмана за дјецу за 2014. годину.

**Ад–16: Извјештај о реализацији Програма рјешавања проблема расељених**

**лица, повратника и избјеглица за период 1.1.-31.12.2014. године**

Приступило се изјашњавању о Приједлогу закључка.

З А К Љ У Ч А К

1. Народна скупштина Републике Српске усваја Извјештај о реализацији Програма рјешавања проблема расељених лица, повратника и избјеглица за период 1.1.-31.12.2014. године.
2. Овај закључак ступа на снагу наредног дана од дана објављивања у "Службеном гласнику Републике Српске".

*(46 народних посланика је гласало ''за'', нико није гласао ''против'', 20 је било*

*''уздржано'')*

Усвојен је закључак којим Народна скупштина Републике Српске усваја Извјештај

о реализацији Програма рјешавања проблема расељених лица, повратника и

избјеглица за период 1.1.-31.12.2014. године.

**Ад–17: Извјештај о спровођењу Акционог плана за унапређење положаја**

**жена на селу у Републици Српској до 2015. године, за 2014. годину**

Приступило се изјашњавању о Приједлогу закључка.

З А К Љ У Ч А К

1. Народна скупштина Републике Српске усваја Извјештај о спровођењу Акционог плана за унапређење положаја жена на селу у Републици Српској до 2015. године, за 2014. годину.
2. Овај закључак ступа на снагу наредног дана од дана објављивања у "Службеном гласнику Републике Српске".

*(66 народних посланика је гласало ''за'', нико није гласао ''против'', нико није био*

*''уздржан'')*

Усвојен је закључак којим Народна скупштина Републике Српске усваја Извјештај

о спровођењу Акционог плана за унапређење положаја жена на селу у Републици

Српској до 2015. године, за 2014. годину.

**Ад–18: Информација о одлукама о помиловању у 2014. години**

Народна скупштина Републике Српске је примила на знање Информацију о одлукама и помиловањима у 2014. години и о истој се не изјашњава.

**Ад-19: Информација о обавезама које за Босну и Херцеговину и Републику**

**Српску проистичу из процеса придруживања Европској унији са**

**прегледом мјера и активности реализованих током 2014. године, те**

**о оствареним резултатима у приближавању прописа Републике**

**Српске прописима Европске уније**

Приступило се изјашњавању о Приједлогу закључка.

З А К Љ У Ч А К

1. Народна скупштина Републике Српске усваја Информацију о обавезама које за Босну и Херцеговину и Републику Српску проистичу из процеса придруживања Европској унији са прегледом мјера и активности реализованих током 2014. године, те о оствареним резултатима у приближавању прописа Републике Српске прописима Европске уније.
2. Овај закључак ступа на снагу наредног дана од дана објављивања у "Службеном гласнику Републике Српске".

(66 народних посланика је гласало ''за'', нико није гласао ''против'', нико није био

''уздржан'')

Усвојен је закључак којим Народна скупштина Републике Српске усваја

Информацију о обавезама које за Босну и Херцеговину и Републику Српску

проистичу из процеса придруживања Европској унији са прегледом мјера и

активности реализованих током 2014. године, те о оствареним резултатима у

приближавању прописа Републике Српске прописима Европске уније.

## Наставак засједања, 21. април 2015. године

Предсједник је отворио наставак засједања Треће редовне сједнице и констатовао да су одсуство са сједнице најавили народни посланици: г-дин Сенад Братић, г-дин Драгољуб Давидовић, г-дин Бранислав Бореновић, г-дин Недим Чивић, г-ђа Ивана Ловрић, г-ђа Соња Караџић-Јовичевић, г-дин Томица Стојановић, г-дин Никола Гаврић, г-дин Славко Дуњић и г-ђа Слађана Николић.

На основу члана 120. Пословника, одређено је да *''дан за гласање''* буде по окончању расправа по преосталим тачкама дневног реда, оквирно око 20,00 часова.

**Ад–20: Информација о реализацији Стартегије развоја образовања**

**Републике Српске 2010. – 2014. године, за период 1.1.2014.-**

**31.12.2014.**

Уводно образложење поднио је г-дин Дане Малешевић, министар просвјете и културе.

Надлежни скупштински одбори су разматрали Информацију и заузели су став да се иста разматра на Трећој редовној сједници.

У посланичкој расправи учествовали су: г-дин Драго Тадић, г-ђа Зденка Гојковић, г-дин Милан Шврака, г-дин Златко Максимовић, г-дин Маринко Божовић, г-дин Здравко Крсмановић, г-дин Душан Берић, г-дин Миланко Михајилица, г-дин Душко Ивић, г-дин Слободан Протић, г-дин Горан Ђорђић, г-дин Михнет Окић, г-дин Наде Планинчевић.

Закључена је расправа.

Завршну ријеч по овој тачки дневног реда дао је г-дин Дане Малешевић, министар просвјете и културе.

**Ад–21: Информација о остваривању права избјеглица, расељених лица и**

**повратника**

Уводно излагање поднио је г-дин Давор Чордаш, министар за избјегла и расељена лица.

Одбор за заштиту права избјеглица и расељених лица и повратника је разматрао Инофмацију и заузео став да се иста разматра на Трећој редовној сједници.

У посланичкој расправи учествовали су: г-дин Миланко Михајилица и г-дин Милан Шврака.

Закључена је расправа.

Завршну ријеч по овој тачки дневног реда дао је г-дин Давор Чордаш, министар за избјегла и расељена лица и повратнике.

**Ад–22: Информација о провођењу Стратегије безбједности саобраћаја на**

**путевима Републике Српске 2013 – 2022. година у 2014. години**

Уводно излагање поднијела је г-ђа Наташа Костић, помоћник министра саобраћаја и веза.

Надлежни скупштински одбори су разматрали Информацију и заузели су став да се иста разматра на Трећој редовној сједници.

У посланичкој расправи учествовали су: г-дин Вања Бајић, г-дин Здравко Крсмановић, г-дин Миланко Михајилица, г-дин Давор Шешић, г-дин Душко Ивић, г-ђа Гордана Тешановић.

Закључена је расправа.

Завршну ријеч по овој тачки дневног реда дала је г-ђа Наташа Костић, помоћник министра саобраћаја и веза.

**Ад–23: Информација о реализацији Основа програма социјалног**

**збрињавања радника  јануар-децембар 2014. године**

Уводно образложење поднијела је г-ђа Мира Васић, помоћник министра у ресору за рад и запошљавање у Министарству рада и борачко-инвалидске заштите.

Надлежни скупштински одбори су разматрали Информацију и заузели су став да се иста разматра на Трећој редовној сједници.

У посланичкој расправи учествовали су: г-дин Миладин Станић, г-дин Маринко Божовић, г-дин Адам Шукало, г-дин Миланко Михајилица.

Закључена је расправа.

Завршну ријеч по овој тачки дневног реда дала је г-ђа Мира Васић, помоћник министра у ресору за рад и запошљавање у Министарству рада и борачко-инвалидске заштите.

**Ад–24: Информација о налазима и препорукама студије о положају српских**

**жена жртава ратног злочина сексуалног насиља у Босни и**

**Херцеговини**

Уводно образложење поднијела је г-ђа Мирјана Лукач, директор Џендер центра.

Надлежни скупштински одбори су разматрали информацију и заузели су став да се иста разматра на Трећој редовној сједници.

У посланичкој расправи учествовали су: г-ђа Душица Савић, г-ђа Добрила Дринић, г-дин Илија Стеванчевић, г-дин Недељко Гламочак, г-ђа Зорка Андрић, г-дин Мурвет Бајрактаревић, г-дин Горан Ђорђић, г-дин Михнет Окић.

Закључена је расправа.

Завршну ријеч по овој тачки дневног реда дала је г-ђа Мирјана Лукач, директор Џендер центра.

**Ад–25: Приједлог одлуке о давању сагласности за издавање гаранције**

**Републике Српске за кредитно задужење АД Топлана Приједор код**

**Европске банке за обнову и развој по Пројекту „Централно гријање**

**Приједор“**

Уводно излагање поднијела је г-ђа Биљана Богићевић, помоћник министра финансија.

Надлежни скупштински одбори су разматрали Приједлог одлуке и заузели су став да се иста разматра на Трећој редовној сједници.

У посланичкој расправи учествовали су: г-дин Зоран Аџић, г-дин Душан Берић, г-дин Здравко Крсмановић, г-дин Горан Ђорђић, г-дин Мурвет Бајрактаревић, г-дин Мирослав Брчкало.

Закључена је расправа.

Завршну ријеч по овој тачки дневног реда дала је г-ђа Биљана Богићевић, помоћник министра финансија.

**Ад–26: Избор и именовања**

**а.)** *Извјештај о разматрању Одлуке о избору замјеника правобраниоца Републике*

*Српске са сједиштем замјеника Бања Лука*

Комисија за избор и именовање разматрала је допис Министарства правде у Влади Републике Српске са приједлогом Одлуке о измјени Одлуке број: 02/1-021-113/15 и већином гласова предлаже Народној скупштини Републике Српске да се у Одлуци о избору замјеника правобраниоца Републике Српске у сједишту замјеника Бања Лука, тачка I промјени.

**б.)** *Извјештај о разматрању приједлога кандидата за избор Савјета националних*

*мањина*

Комисија за избор и именовање је разматрала приједлог кандидата за избор чланова Савјета националних мањина и једногласно предлаже Народној скупштини Републике Српске да се у Савјет националних мањина изаберу предложени кандидати, који су верификовани на Скупштини Савеза националних мањина Републике Српске.

**в.)** *Извјештај о разматрању приједлога кандидата за избор једног члана Комисије*

*за утврђивање сукоба интереса у органима власти Републике Српске*

Комисија за избор и именовање разматрала је приједлоге кандидата за избор једног члана Комисије за утврђивање сукоба интереса у органима власти Републике Српске. Већином гласова усвојила је листу кандидата са највећим и једнаким бројем бодова за избор једног члана Комисије за утврђивање сукоба интереса у органима власти Републике Српске и као равноправне кандидате, упућује Народној скупуштини Републике Српске на разматрање и одлучивање и то:

1. Мирко Ћурић, дип. економиста – менаџер у банкарству, Требиње,
2. Боро Мандић, дип. правник, Бања Лука.

**г.)** *Извјештај о разматрању приједлога кандидата за избор чланова Управног*

*одбора Радио – телевизије Републике Српске из реда хрватског народа*

Комисија за избор и именовање је разматрала приједлог кандидата за избор чланова Управног одбора РТРС из реда хрватског народа и већином гласова усвојила је листу кандидата за члана Управног одбора РТРС из реда хрватског народа и исту упућује Народној скупштини Републике Српске на разматрање и одлучивање и то:

1. Игор Видовић, мр електротехнике и телекомуникација
2. Дарко Домић, дип. економиста, Бања Лука
3. Зоран Мајданџић, дип. економиста, Бања Лука
4. Иван Мајхер, дип. правник, Добој
5. Даворин Скочић, проф. географије и историје, Бања Лука
6. Саша Чавраг, дип. новинар – комуниколог, Бања Лука.

У расправи поводом овог извјештаја учествовао је г-дин Вукота Говедарица.

**д.)** *Извјештај о разматрању приједлога кандидата за избор чланова Одбора за*

*заштиту животне средине Народне скупштине Републике Српске*

Комисија за избор и именовање разматрала је приједлог кандидата за избор чланова Одбора за заштиту животне средине Народне скупштине Републике Српске и једногласно предлаже Народној скупштини Републике Српске да се у Одбор за заштиту животне средине изабреу:

1. Весна Јунгић, предсједник, СНСД
2. Недим Чивић, замјеник предсједника, Коалиција Домовина
3. Обрен Марковић, члан, СНСД
4. Милорад Јагодић, члан, СНСД
5. Новак Мотика, члан, СДС – СРС РС
6. Симуна Жакула, члан, СДС – СРС РС
7. Славко Дуњић, члан, самостални посланик
8. Драган Галић, члан, ПДП
9. Горан Ђорђић, члан.ДНС-НС-СРС

***''Дан за гласање, 21. април 2015. године***

Предсједник је отворио *''дан за гласање''* и констатовао да су одсутни народни посланици: г-дин Сенад Братић, г-дин Драгољуб Давидовић, г-дин Бранислав Бореновић, г-дин Томица Стојановић, г-ђа Ивана Ловрић, г-дин Недим Чивић, г-дин Драгомир Васић, г-ђа Слађана Николић, г-ђа Соња Караџић-Јовичевић, г-дин Никола Гаврић, г-дин Славко Дуњић и г-дин Драган Чавић.

**Ад–20: Информација о реализацији Стартегије развоја образовања**

**Републике Српске 2010. – 2014. године, за период 1.1.2014.-**

**31.12.2014.**

Приступило се изјашњавању о приједлогу закључка.

З А К Љ У Ч А К

1. Народна скупштина Републике Српске усваја Информацију о реализацији Стартегије развоја образовања Републике Српске 2010.–2014. године, за период 1.1.2014.- 31.12.2014
2. Овај закључак ступа на снагу наредног дана од дана објављивања у "Службеном гласнику Републике Српске".

*(41 народни посланик је гласао ''за'', 2 су гласала ''против'', 25 је било ''уздржано'')*

Закључак којим Народна скупштина Републике Српске усваја Информацију о

реализацији Стартегије развоја образовања Републике Српске 2010. – 2014.

године, за период 1.1.2014.- 31.12.2014, није усвојен.

**Ад–21: Информација о остваривању права избјеглица, расељених лица и**

**повратника**

Приступило се изјашњавању о Приједлогу закључка:

З А К Љ У Ч А К

1. Народна скупштина Републике Српске усваја Информацију о остваривању права избјеглица, расељених лица и повратника.
2. Овај закључак ступа на снагу наредног дана од дана објављивања у "Службеном гласнику Републике Српске".

*(45 народних посланика је гласало ''за'', нико није гласао ''против'', 23 су била*

*''уздржана'')*

Закључак којим Народна скупштина Републике Српске усваја Информацију о

остваривању права избјеглица, расељених лица и повратника је усвојен.

**Ад–22: Информација о провођењу Стратегије безбједности саобраћаја на**

**путевима Републике Српске 2013 – 2022. година у 2014. години**

Приступило се изјашњавању о приједлогу закључка:

З А К Љ У Ч А К

1. Народна скупштина Републике Српске усваја Информацију о провођењу Стратегије безбједности саобраћаја на путевима Републике Српске 2013. – 2022. година у 2014. години.
2. Овај закључак ступа на снагу наредног дана од дана објављивања у "Службеном гласнику Републике Српске".

*(45 народних посланика је гласало ''за'', нико није гласао ''против'', 23 су била*

*''уздржана'')*

Закључак којим Народна скупштина Републике Српске усваја Информацију о

провођењу Стратегије безбједности саобраћаја на путевима Републике Српске

2013. – 2022. година у 2014. години је усвојен.

Затим се Скупштина изјаснила о приједлогу закључка Одбора за безбједност:

З А К Љ У Ч Ц И

1. Народна скупштина Републике Српске задужује Министарство саобраћаја и веза Републике Српске да, у што скоријем року, хоризонталну и вертикалну сигнализацију друмског саобраћаја у Републици Српској, која је непримјетна, оштећена и неефикасна замјени и стави у функцију, те да се у тунелима, на раскрсницама и острвима на путевима обезбједи адекватно освјетљење.
2. Народна скупштина Републике Српске задужује Министарство саобраћаја и веза да у року од 30 дана изврши освјетљење простора око наплатних кућица на ауто – путу Бањалука – Градишка. Такође на мјестима одвајања споредних саобраћајница од ауто-пута и брзе цесте, поставити испред бетонске ограде фиксне и добро уочљиве знакове упозорења.
3. Народна скупштина Републике Српске подржава иницијативу Министарства саобраћаја и веза за измјену Закона о безбједности саобраћаја у БиХ, а која се односи на употребу свјетала у дневној вожњи.
4. Народна скупштина Републике Српске инсистира на реализацији обавеза које су планиране Стратегијом безбједности на путевима Републике Српске 2013-2022. година, а нису реализоване у 2014. години, а посебно се односе на безбједност саобраћаја и саобраћајне прописе, којим се прецизира ограничење кретања на путевима за теретна возила и стандарди возила.

*(26 народних посланика је гласало ''за'', нико није гласао ''против'', 42 су била*

*''уздржана'')*

Закључци Одбора за безбједност нису усвојени.

**Ад–23: Информација о реализацији Основа програма социјалног**

**збрињавања радника  јануар-децембар 2014. године**

Приступило се изјашњавању о Приједлогу закључка.

З А К Љ У Ч А К

1. Народна скупштина Републике Српске усваја Информацију о реализацији Основа програма социјалног збрињавања радника  јануар-децембар 2014. године
2. Овај закључак ступа на снагу наредног дана од дана објављивања у "Службеном гласнику Републике Српске".

(40 народних посланика је гласало ''за'', 9 је гласало ''против'', 19 је било

''уздржано'')

Закључак којим Народна скупштина Републике Српске усваја Информацију о

реализацији Основа програма социјалног збрињавања радника јануар-децембар

2014. године није усвојен.

**Ад–24: Информација о налазима и препорукама студије о положају српских**

**жена жртава ратног злочина сексуалног насиља у Босни и**

**Херцеговини**

Приступило се изјашњавању о Приједлогу закључка:

З А К Љ У Ч А К

1. Народна скупштина Републике Српске усваја Информацију о налазима и препорукама студије о положају српских жена жртава ратног злочина сексуалног насиља у Босни и Херцеговини.
2. Овај закључак ступа на снагу наредног дана од дана објављивања у "Службеном гласнику Републике Српске".

*(66 народних посланика је гласало ''за'', 2 су гласала ''против'', нико није био*

*''уздржан'')*

Усвојен је закључак којим Народна скупштина Републике Српске усваја

Информацију о налазима и препорукама студије о положају српских жена жртава

ратног злочина сексуалног насиља у Босни и Херцеговини.

**Ад–25: Приједлог одлуке о давању сагласности за издавање гаранције**

**Републике Српске за кредитно задужење АД Топлана Приједор код**

**Европске банке за обнову и развој по Пројекту „Централно гријање**

**Приједор“**

Приступило се изјашњењу о Приједлогу одлуке:

ОДЛУКА

О ПРИЈЕДЛОГУ ОДЛУКЕ о даваЊу сагласности за издаваЊе гаранције Републике Српске за кредитно задужеЊе АД ТОПЛАНА ПРИЈЕДОР код Европске банке за обнову и развој по пројекту „ЦЕНТРАЛНО ГРИЈАЊЕ ПРИЈЕДОР“

I

Овом одлуком даје се сагласност за издавање гаранцијe Републике Српске за кредитно задужење АД Топлане Приједор код Европске банке за обнову и развој по Пројекту „Централно гријање Приједор“ у износу од 7.000.000 евра.

II

1) Циљ Пројекта „Централно гријање Приједор“ (у даљем тексту: Пројекат) је да се помогне АД Топлани и Граду Приједору у побољшању енергетске ефикасности и одрживости централног гријања изградњом нове котловнице за централно гријање на био-масу, која ће користити локално расположиву био-масу умјесто мазута, као и одабраним инвестицијама у био-масу.

2) Пројекат укључује и инвестиције које се односе на мјере за контролу потрошње, за побољшање управљања мрежом и ефикаснију потрошњу топлоте.

III

Република Српска, као давалац гаранције, безусловно гарантује правовремено плаћање свих доспјелих износа који су плативи у складу са уговору о зајму закљученом између Европске банке за обнову и развој (у даљем тексту: EBRD) и АД Топлане Приједор, којим су јавном предузећу одобрена кредитна средства под сљедећим условима:

* износ кредита: до 7.000.000 евра,
* рок отплате: 15 година,
* период одгођеног плаћања: три године урачунат у рок отплате,
* каматна стопа: EURIBOR + 1%, отплата полугодишња,
* отплата главнице је полугодишња и почиње 30.4.2018. године, а завршава се 31.10.2029. године,
* провизија на неискоришћена средства: 0,5% и
* једнократна провизија: 1%.

IV

Дужник и корисник кредита је АД Топлана Приједор.

V

У случају доспјелог и неплаћеног износа од стране АД Топлана Приједор према EBRD, Република Српска ће извршити плаћање свих доспјелих и неплаћених износа из буџета Републике Српске.

VI

Република Српска, као давалац гаранције, обавезу ће пренијети на Град Приједор, супсидијарног даваоца гаранције и већинског власника АД Топлане Приједор.

VII

Пројекат ће реализовати АД Топлана Приједор.

VIII

Овлашћује се министар финансија да потпише:

* уговор о подршци зајма између Републике Српске, Града Приједор и EBRD,
* супсидијарни уговор о гаранцији између БиХ и Републике Српске,
* уговор о регулисању међусобних права и обавеза између Републике Српске и Града Приједор.

IX

За реализацију ове одлуке задужује се Министарство за просторно уређење, грађевинарство и екологију, Министарство финансија, Град Приједор и АД Топлана.

X

Ова одлука ступа на снагу осмог дана од дана објављивања у „Службеном гласнику Републике Српске“.

*(61 народни посланик је гласао ''за'', 2 су гласала ''против'', 4 су била ''уздржана'')*

Усвојена је Одлука о давању сагласности за издавање гаранције Републике

Српске за кредитно задужење АД Топлана Приједор код Европске банке за обнову

и развој по Пројекту „Централно гријање Приједор“

**Ад-26: Избор и именовања**

**а.)** *Извјештај о разматрању Одлуке о избору замјеника правобраниоца Републике*

*Српске са сједиштем замјеника Бања Лука*

Приступило се изјашњавању о Приједлогу одлуке.

О Д Л У К А

о измјени Одлуке број: 01/1-021-113/15, од 3. фебруара 2015. године

I

У одлуци о избору замјеника правобраниоца Републике Српске у сједишту замјеника Бањалука, број: 01/1-021-113/15, од 3. фебруара 2015. године (''Службени гласник Републике Српске'', број 11/15), тачка I мијења се и гласи:

''За замјеника правобраниоца Републике Српске изабрана је Љиљана Грбић у Сједишту замјеника Бања Лука''.

II

Ова одлука ступа на снагу наредног дана од дана објављивања у ''Службеном гласнику Републике Српске''.

*(43 народна посланика су гласала ''за'', нико није гласао ''против'', 27 је било*

*''уздржано'')*

Усвојена је Одлука о измјени Одлуке о избору замјеника правобраниоца

Републике Српске у сједишту замјеника Бања Лука.

**б.)** Извјештај о разматрању приједлога кандидата за избор Савјета националних

мањина

Приступило се изјашњавању о Приједлогу одлуке.

О Д Л У К А

о избору Савјета националних мањина Републике Српске

I

У Савјет националних мањина Републике Српске изабрани су:

1. Весна Темелкоска Вуковић, предсједник,
2. Тонко Јанковић, замјеник предсједника,
3. Јадранка Латиновић, члан,
4. Бојан Радић, члан,
5. Дарио Атијас, члан,
6. Ласло Тот Бојник, члан,
7. Марија Буганик, члан,
8. Александар Машић, члан
9. Жанет Стајчић, члан,
10. Младен Лунић, члан,
11. Стево Хаврељук, члан.

II

Ова одлука ступа на снагу наредног дана од дана објављивања у ''Службеном гласнику Републике Српске''.

(66 народних посланика је гласало ''за'', нико није гласао ''против'', 3 су била

''уздржана'')

Усвојена је Одлука о избору чланова Савјета националних мањина.

**в.)** *Извјештај о разматрању приједлога кандидата за избор чланова Одбора за*

*заштиту животне средине Народне скупштине Републике Српске*

Приступило се изјашавању о Приједлогу одлуке:

О Д Л У К А

о избору Одбора за заштиту животне средине

I

У Одбор за заштиту животне средине Народне скупштине Републике Српске изабрани су:

1. Весна Јунгић, предсједник,
2. Недим Чивић, замјеник предсједника,
3. Обрен Марковић, члан,
4. Милорад Јагодић, члан,
5. Новак Мотика, члан,
6. Симуна Жакула, члан,
7. Славко Дуњић, члан,
8. Драган Галић, члан,
9. Горан Ђорђић, члан.

II

Ова одлука ступа на снагу даном доношења, а објавиће се у ''Службеном гласнику Републике Српске''.

(70 народних посланика је гласало ''за'', нико није гласао ''против'', нико није био

''уздржан'')

Усвојена је Одлука о избору чланова Одбора за заштиту животне средине

Народне скупштине Републике Српске.

**г.)** *Извјештај о разматрању приједлога кандидата за избор једног члана Комисије*

*за утврђивање сукоба интереса у органима власти Републике Српске*

Прво се Скупштина изјаснила о кандидату г-дину Мирку Ћурићу, дипломираном економисти – менаџеру у банкарству.

(43 народна посланика су гласала ''за'', нико није гласао ''против'', 27 је било '

'уздржано'')

Затим се Скупштина изјаснила о кандидату г-дину Бори Мандићу, дипломираном правнику.

(3 народна посланика су гласала ''за'', нико није гласао ''против'', 67 је било

''уздржано'')

Предсједник је констатовао да је г-дин Мирко Ћурић, дипломирани економиста –

менаџер у банкарству, изабран за члана Комисије за утврђивање сукоба интереса

у органима власти Републике Српске.

**д.)** *Извјештај о разматрању приједлога кандидата за избор чланова Управног*

*одбора Радио – телевизије Републике Српске из реда хрватског народа*

Прво се Скупштина изјаснила о кандидату г-дину Игору Видовићу.

(нико од народних посланика није гласао ''за'', 15 је гласало ''против'', 53 су била

''уздржана'')

Затим се Скупштина изјаснила о кандидату г-дину Дарку Домићу.

(нико од посланика није гласао ''за'', 1 је гласао ''против'', 66 је било ''уздржано'')

Скупштина се изјаснила о кандидату г-дину Зорану Мајданџићу

(1 народни посланик је гласао ''за'', 1 је гласао ''против'', 66 је било ''уздржано'')

Потом се Скупштина изјаснила о кандидату г-дину Ивану Мајхеру

(нико од народних посланика није гласао ''за'', 1 је гласао ''против'', 67 је било

''уздржано'')

Приступило се изјашњавању о кандидату г-дину Даворину Скочићу

(37 народних посланика је гласало ''за'', 2 су гласала ''против'', 29 је било

''уздржано'')

На крају се Скупштина изјаснила о кандидату г-дину Саши Чавраг.

(23 народна посланика су гласала ''за'', 2 су гласала ''против'', 43 су била

''уздржана'')

Предсједник Народне скупштине Републике Српске је констатовао да нико од кандидата није добио потребну већину, тако да ће се поновити поступак.

Овим је окончан рад по дневном реду Треће редовне сједнице Народне скупштине Републике Српске.

Саставни дио овог записника је тонски запис Треће редовне сједнице Народне скупштине Републике Српске.

ГЕНЕРАЛНИ СЕКРЕТАР ПРЕДСЈЕДНИК

НАРОДНЕ СКУПШТИНЕ НАРОДНЕ СКУПШТИНЕ

***Марко Аћић Недељко Чубриловић***